
Beszédfejlődés elősegítése kisgyermekkorban. A nyelvi fejlesztés, a mozgás és a zene hatása a gyermek beszéd-, érzelmi- és kognitív fejlődésére

Az anyanyelv elsajátításának folyamata gyermekenként eltérő lehet. Korábbi kutatások és szakirodalmi adatok is alátámasztják a kisgyermekek nevelésében alkalmazott bölcsődei és óvodai eszköztár beszédindító, beszédfejlődést elősegítő hatását.
Kutatásomban próbáltam feltárni, hogy ezek az eszközök, de különösen a mozgás, a zene, a ritmus, az éneklés, a kis- és nagymozgásos mondókák, valamint az egyéb, nyelvi környezetet gazdagító tevékenységek intenzív alkalmazása mennyivel korábban indítja és mennyivel hatékonyabban segíti a beszédfejlődést a kisgyermekek körében. Célom volt, hogy megvizsgáljam, milyen eredményeket tud elérni beszédfejlődés terén egy „átlagos”, azaz nem különlegesen képzett kisgyermeknevelő a magyar bölcsődei rendszer lehetőségei és keretei között.
Kisgyermeknevelőként a saját bölcsődei csoportomban szerveztem egy 5 hónapon át tartó, 2 hetes ciklusokban ismétlődő, napi rendszerességgel végzett, összesen 63 alkalmas beszédfejlesztő programot. A program hatékonyságát bemeneti, időközi és kimeneti mérésekkel követtem, ugyanabból a bölcsődéből származó kontrollcsoport bevonásával.
A beszédfejlesztő program során a gyermekeknek intenzív mozgásos-, zenei- és nyelvi fejlesztésben volt részük. Az aktív tevékenységek (pl. kis- és nagymozgásos mondókák, énekek, hangszerek kipróbálása, tánc, mozgásfejlesztő pálya) és a befogadó jellegű tevékenységek (pl. relációs mondókák, bábozás, zenehallgatás, hangszerbemutatók) által a fejlesztés sokoldalú zenei ingereket és mozgásformákat biztosított a gyermekek számára. A mérések során vizsgáltam a résztvevő gyermekek szókincsének, fogalmi rendszerének, artikulációjának, érzelmi- és viselkedéses tulajdonságainak, kognitív képességeinek változását.
Már a program közepén is, de a végére mindenképpen jellemző volt, hogy a fejlesztett gyermekek szignifikánsan felülmúlták a kontrollcsoportot szinte az összes vizsgált beszédfejlettségi mutató tekintetében. A jobb szocioökonómiai státuszú (SES) családok gyerekei jobban fejlődtek, mint az alacsonyabb státuszú családokból származó gyerekek.
Összegzésképpen, az általam összeállított, bármely bölcsődében alkalmazható beszédfejlesztő program elősegítette a gyermekek verbális-nyelvi fejlődését, fogalmi rendszerének alakulását, matematikai gondolkodását. Az eredményeim további kérdéseket és kutatási irányokat is kijelölnek, hiszen magasabb SES mellett a gyerekek már ebben a rövid időben is kimutathatóan többet profitáltak a nyelvi fejlődést célzó gazdagító programból.




